| Medaljeoversikt |
| --- |
| Hurtigløp på skøyter: |
| Konkurrerte for Brandbu Idrettsforening |
| Skøyter hurtigløp Allround-Norgesmesterskap Norges flagg |
| Bronse | Trondheim 1959 | Allround |
| Bronse | Hønefoss 1960 | Allround |

**Olav Torstein Seiersten** (født 22. februar 1931 i Brandbu, Oppland, døde 15. oktober 2023 i Hagan, Nittedal i Akershus) var en av verdens beste langdistanseløpere på skøyter på 1950-tallet.
Han gikk for Brandbu Idrettsforening. Seiersten begynte å gjøre seg gjeldende som juniorløper sesongen 1950/51. Han kom på 10.-plass under junior-NM på Hamar i 1951, plassen foran den to år yngre Knut Johannesen. Vinteren 1952 satte Seiersten ny uoffisiell verdensrekord på 5000 meter for juniorer med tida 8.33.0 under et løp på hjemmebanen på Berstjernet på Brandbu. Helga etter stilte han som storfavoritt under junior-NM, men der presterte han å falle både på 500 og 5000 meter.

I 1952/53-sesongen fikk han et avbrekk da han var med i Tysklandsbrigaden. Seiersten kom sterkt tilbake i et førjulsstevne i Trondheim i desember 1953. Her vant han 3000-meteren foran Hjalmar Andersen i det som var Hjallis' comeback-stevne. 

Torstein Seiersten arbeidet hele sitt yrkesaktive liv som konduktør i NSB. Det var vanskelig å få trent tilstrekkelig i perioder med ugunstig skiftarbeid. Foran Vinter-OL 1956 i Cortina d'Ampezzo, fikk han permisjon uten lønn og bedre anledning til å trene. I OL gikk han bare 5000 meter og måtte der nøye seg med en 10.-plass. Formen var toppet til Allround-VM 1956 på Bislett Stadion 12. februar 1956 14 dager etter OL. Her gjorde Seiersten sitt beste løp i karrieren da han vant 10 000 meter på 16.43,3 foran mesteren Oleg Gontsjarenko. Sammenlagt kom han på 4.-plass. I Allround-VM 1957 ble han nummer 5, og samme plassering fikk han i Allround-EM 1958. Han fikk bronsemedalje i NM all round både i 1959 og 1960. Han deltok i sitt første senior-NM på Bislett i 1954 og etter å ha deltatt i 11 mesterskap på rad, deltok han i sitt siste i Tønsberg i 1964. Torstein Seiersten hadde planer om å legge opp etter 1962-sesongen, men ble utfordret av Knut Johannesen til å være med på treningsopplegget til Stein Johnson. Det ga gode resultater også for Seiersten som var blant dem som rekordforbedret seg under landskampen mot Sovjet på Bislett i januar 1963. På 5000 meter oppnådde han den sterke tiden 7.52.0. Han la opp etter 1964-sesongen. Seinere hadde han noen oppgaver som lagleder for Norges Skøyteforbund.

Olympiske meritter
------------------

* Vinter-OL 1956 i Cortina d'Ampezzo, 5 000 meter – 10.-plass
* Vinter-OL 1960 i Squaw Valley, 5 000 meter – 4.-plass
* Vinter-OL 1960 i Squaw Valley, 10 000 meter – 6.-plass

Personlige rekorder
-------------------

| Distanse | Tid | Dato | År | Sted |
| --- | --- | --- | --- | --- |
| 500 m | 43,4 | 28. februar | 1959 | Squaw Valley |
| 1000 m | 1.27,9 | 28. februar | 1963 | Oslo - Bislett Stadion |
| 1500 m | 2.13,0 | 1. mars | 1959 | Squaw Valley |
| 3000 m | 4.37,3 | 28. februar | 1963 | Oslo - Bislett Stadion |
| 5000 m | 7.52,0 | 26. januar | 1963 | Oslo - Bislett Stadion |
| 10 000 m | 16.12,0 | 27. januar | 1963 | Oslo - Bislett Stadion |

Referanser
----------

1. ↑   Olympedia, Olympedia utøver-ID 97406, besøkt 20. oktober 2023[Hentet fra Wikidata]

Eksterne lenker
---------------

* (en) Torstein Seiersten – Olympics.com Rediger på Wikidata

* (en) Torstein Seiersten – Olympic.org Rediger på Wikidata

* (en) Torstein Seiersten – Olympedia Rediger på Wikidata

* (en) Torstein Seiersten – Sports-Reference (OL-resultater – arkivert) Rediger på Wikidata

* (en) Torstein Seiersten – Speedskatingbase.eu Rediger på Wikidata

* (en) Torstein Seiersten – SpeedSkatingNews.info Rediger på Wikidata

* (en) Torstein Seiersten – SpeedSkatingStats.com Rediger på Wikidata
* (en) Torstein Seiersten på The-Sports.org (internasjonale mesterskapsresultater)
* (no) Torstein Seiersten i Store norske leksikon
* Bilde av Seiersten på Digitalt Museum

  


|  |  |
| --- | --- |
| Oppslagsverk/autoritetsdata | Store norske leksikon **·** Prabook
 |